SET พรุ่งนี้ Sideway Up จับตาแรงหนุนกองทุน LTF-RMF
บล.โนมูระ พัฒนสิน เชื่อว่าตลาดพรุ่งนี้ (18 พ.ย.) ยังมีโอกาสแกว่งแดนบวกในกรอบแคบ พร้อมให้แนวรับ 1,387-1,380 จุด ส่วนแนวต้าน 1,400-1,407 จุด
17 พ.ย. 2558

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (17 พ.ค.) เป็นภาพของการแกว่งแคบ โดยบวกได้น้อยกว่าตลาดหุ้นภูมิภาคเอเชียที่บวกเฉลี่ย 0.6% จากการเก็งมาตรการกระตุ้นเศรษฐกิจของธนาคารกลางยุโรป (ECB) ในวันที่ 3 ธ.ค.นี้ ขณะที่วานนี้ตลาดบ้านเราปรับตัวขึ้นไปได้ระดับหนึ่งแล้ว
สำหรับตัวเลข GDP ของไทยออกมาดีในเชิง Positive ซึ่งยังต้องรอการสัญญาณฟื้นจากภาคเอกชนด้วย ดังนั้นตลาดฯจึงน่าจะเป็น Sideway Up อีกทั้งคาดว่าจะได้แรงหนุนจาก LTF-RMF ด้วยซึ่งเป็นไปตามฤดูกาลลงทุน
อย่างไรก็ตาม คืนนี้ต้องติดตามตัวเลขเศรษฐกิจทางฝั่งสหรัฐฯทั้งผลผลิตภาคอุตสาหกรรม ซึ่งตลาดมองจะบวก 0.1% และตัวเลขเงินเฟ้อที่จะมีผลต่อนโยบายการเงินของสหรัฐฯ โดยเฉพาะโอกาสการปรับขึ้นอัตราดอกเบี้ย รวมทั้งติดตามรายงานการประชุมของธนาคารกลางสหรัฐ (FED) ด้วย
แนวโน้มการลงทุนในวันพรุ่งนี้ (18 พ.ย.) เชื่อว่าตลาดฯยังมีโอกาสแกว่งแดนบวกในกรอบแคบ พร้อมให้แนวรับ 1,387-1,380 จุด ส่วนแนวต้าน 1,400-1,407 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 271.00 บาท ลดลง 3.00 บาท
CPF ปิดที่ 22.20 บาท เพิ่มขึ้น 1.40 บาท
JAS ปิดที่ 5.25 บาท ไม่เปลี่ยนแปลง
IRPC ปิดที่ 4.36 บาท เพิ่มขึ้น 0.18 บาท         
SCC ปิดที่ 464.00 บาท เพิ่มขึ้น 2.00 บาท
 
ที่มา: สำนักข่าวอินโฟเควสท์